18. schôdza NR SR - 9.deň - A. dopoludnia
Dátum: 2020-12-08
Poslanec: Mazurek, Milan (ĽS Naše Slovensko)
Druh vystúpenia: Vystúpenie v rozprave

22. Vážené dámy, vážení páni, vážený pán minister, ja som premýšľal nad tým, či sa budem snažiť vystupovať diplomaticky a snažiť sa hľadať nejaké konštruktívne prieniky a riešenia preto, aby tento rozpočet mohol byť čo najlepší, ale to už robil kolega Martin Beluský, ktorý išiel kapitolu po kapitole a zanalyzoval to úplne špičkovým odborným okom a navrhoval vám, navrhol vám aj rôzne riešenia, ktoré, samozrejme, ale zapracované nebudú, lebo vy o názory opozície nemáte záujem. Ale po tom všetkom, čo tu vystrájate posledné dni, po tom, čo robia niektorí ministri, po tom, čo tu predvádza pán premiér, po tom, čo teraz predvádzajú páni poslanci z OĽANO, je to len skvelý náboj na to, aby ste pochopili, že tu potrebujete predovšetkým politické stanoviská, a aby ste pochopili to, že občania Slovenskej republiky si zaslúžia vedieť pravdu. A pravda je taká, pán minister, že tento návrh vášho rozpočtu bude v najbližších rokoch znamenať to, že je veľmi otázne, či sa Slovenská republika z tohto ešte niekedy vyseká; 22 mld. eur rozpočtovaného dlhu na roky ´20, ´21 a ´22, to je pomaly ekvivalent z troch predchádzajúcich smeráckych vlád. Veď to je neuveriteľné zadlženie, ktoré nebudeme v budúcnosti možno ani vedieť splatiť. A je potrebné povedať ľuďom na rovinu, čo tieto veci znamenajú, čo znamená to, že 22 mld. eur dlhu vy tu dnes vytvárate, že to zvýši dane, že to zvýši poplatky, že to spustí masové prepúšťanie v štátnej správe, že to zastaví valorizáciu platov v štátnej správe, tak ako ste to avizovali v tomto návrhu rozpočtu, že to prinesie zvýšenie poplatkov, že klesnú reálne mzdy, že to bude mať katastrofálne následky pre ekonomiku. Pretože žiť večne z dlhu sa jednoducho nedá. Možno si to myslíte niekde v tých neoliberálnych predstavách v Bruseli, že si vždy vytlačíte 500 mld., 700 mld., 800 mld., ručiť za nich potom budete členskými príspevkami jednotlivých štátov a budete nás ovievať nejakými rečami o tom, ako vy máte prostriedky z Bruselu, ktoré môžete použiť na to, aby ste sanovali problémy slovenskej ekonomiky, aby ste poskytli ľuďom tie potrebné stimuly na to, aby ste tú ekonomiku rozbehli. Ale na druhej strane tým ľuďom nepoviete, že tie peniaze budú musieť splatiť prostredníctvom navýšenia členského príspevku Slovenskej republiky do bruselského rozpočtu. A zase sme späť v tom kolotoči navyšovania daní, navyšovanie poplatkov a všetkých ďalších vecí. Vážený pán minister, dlhodobo Slovenská republika dusí slovenskú ekonomiku. Hovoríte o tom, že potrebujete, v tomto roku teda je to tých rozpočtovaných 9 mld. eur dlhu, v budúcom 7,1 a v ďalšom 6,1 mld., že tie peniaze potrebujete na to, aby ste mohli prísť s efektívnymi stimulmi slovenskej ekonomiky, aby ste ju mohli rozbehnúť v čase krízy, aby ste mohli pomôcť podnikateľom, aby udržali pracovné miesta a vytvárali nové. Ja sa ale pýtam, kde sú tie stimuly? Veď sa pozrite, do čoho ste dohnali majiteľov reštaurácií a fitnescentier na Slovensku? Títo ľudia sú tak zúfalí, tak nešťastní, tak sa boja o svoju budúcnosť, že sa rozhodli ignorovať vaše vyhrážky, rozhodli sa ignorovať všetko to, čo im neustále sľubujete, že ich polícia bude pokutovať, zatvárať, že im jednoducho spôsobí problémy, a otvorili svoje prevádzky. Dnes to sú stovky prevádzok posilňovní a reštaurácií, ktorí na Slovensku otvorili, lebo nevidia inú cestu, lebo nevidia inú budúcnosť, pretože vy síce o stimuloch a pomoci hovoríte, ale ona reálne neprichádza. A ja som týmto ľuďom zo srdca vďačný, že nabrali odvahu a že vám ukázali, že keď ich chcete donekonečna ušľapávať, že ich chcete donekonečna dusiť a donekonečna im brať právo na normálny reálny zárobok v tomto štáte, takže sa vám vzopreli a ukázali, že si takto donekonečna skákať po hlave nebudú (nedajú, pozn. red.). Pretože rečami o pandémii ich nemôžete kŕmiť donekonečna. Pandémia vaša je jedna vec, vaše testy síce ukázali, že tu žiadna pandémia nie je, ale vy to odmietate nejakým spôsobom zobrať na vedomie, ale ľudia potrebujú aj z niečoho žiť a potrebujú nejak fungovať. Chválite sa tým alebo odôvodňujete svoje rozhodnutia aj tým, že Rakúsko má taký lockdown, Nemecko má taký lockdown, samozrejme, mali tam na tri týždne nejaký lockdown, ale porovnajte si aj pomoc týchto jednotlivých štátov v porovnaní so Slovenskou republikou. Správa Najvyššieho kontrolného úradu Slovenskej republiky vám jasne ukázala, že pomoc napríklad takého Rakúska predstavuje 8 % HDP. To by už bola tradícia taká, aby pán Pročko prišiel zo seba robiť hlupáka, ale my už sme si zvykli... (Prerušenie vystúpenia predsedajúcim.) Šeliga, Juraj, podpredseda NR SR 23. Pán poslanec. Mazurek, Milan, poslanec NR SR 24. Tak príde ma tu vyrušovať účelovo a ja som... (Prerušenie vystúpenia predsedajúcim.) Šeliga, Juraj, podpredseda NR SR 25. Išiel za pánom ministrom, vy môžte pokojne pokračovať. Mazurek, Milan, poslanec NR SR 26. A robí to vždy, keď mám prejavy, aby bol zaujímavý, lebo... (Prerušenie vystúpenia predsedajúcim.) Šeliga, Juraj, podpredseda NR SR 27. Možno máte nejaký špecifický vzťah, ale nerušil vás, nech sa páči. Mazurek, Milan, poslanec NR SR 28. Má možno špecifický vzťah, ja neviem, ale aby som teda pokračoval. Rakúsko, pán minister, podľa správy Najvyššieho kontrolného úradu, to znamená, hovoríme o vládnych zdrojoch Slovenskej republiky, vyčlenilo na pomoc svojim podnikateľom 8 % HDP. Slovensko 2,5 % HDP s tým, že to sú len peniaze, ktoré ste vyčlenili, ale vy ste ich reálne ľuďom nedali. Správa Najvyššieho kontrolného úradu Slovenskej republiky hovorí, že ste k 31. 10., to znamená ku koncu októbra, minuli iba 55 % na tú dobu rozpočtovaných výdavkov. A Najvyšší kontrolný úrad sám hovorí, konštatuje, že na mesiace november a december vám ostáva ešte trinásť a pol miliardy eur, to znamená, je predpoklad, že teraz ešte sedíte na desiatich miliardách, ktoré ste si požičali a ktoré reálne môžete ľuďom dať. Viete, ja som veľký odporca zadlžovania štátneho rozpočtu a boli ste to aj vy v minulom volebnom období, keď som vás sledoval, ako ste vystupovali k smeráckym návrhom, lenže, pán minister, keď už ste tých ľudí zadlžili, tak im aspoň tie peniaze dajte, aby neboli tak zúfalí, že musia sa uchyľovať k týmto krokom, ktoré dnes ľudia na Slovensku robia. Ako je možné, že Najvyšší kontrolný úrad skonštatuje, že máte na november a december trinásť a pol miliardy a vy to tým ľuďom nedáte? Vy na tlačovke, asi v septembri to bolo, ste povedali, že gastrosektor nepotrebuje pomoc. Čo to je za drzosť, čo to je za nepredstaviteľná urážka ľudí, ktorým ste v prvom polroku zobrali niekoľko mesiacov práv na ich podnikanie?! Pán minister, takto sa k ľuďom správať nemôžete. A vidíte, teraz 12. decembra sa opäť chystajú na veľké protesty, ešte tu nebola žiadna vláda, ktorá by mala tak obrovskú nevôľu svojich obyvateľov, že má každý týždeň v uliciach tisíce ľudí po celom Slovensku. Ešte tu nebola vláda, ktorej by už po niekoľkých mesiacoch vládnutia vyjadrilo toľko ľudí obrovskú nedôveru, že si viac ako polovička národa želá predčasné voľby a referendum, a vy sa stále tvárite, že sa nič nedeje, vy stále žijete v tých vzdušných zámkoch, stále tu, ako minule pani Zemanová povedala, že to je naša chyba, lebo my účelovo vytvárame nedôveru vo vašu vládu, pritom vy ste dokonalí. Vy nemáte žiadnu sebareflexiu a tento návrh rozpočtu je toho dôkazom. Veď načo konkrétne teda potrebujete na ten rok 2021 7 mld.? Načo potrebujete na rok 2022 6,1 mld.?. Kde tie peniaze dáte? Keby ste to aspoň dávali tým ľuďom a skutočne masovo stimulovali ekonomiku, tak to ľudia možno aspoň pochopia, aj keď im kradnete možnosť na normálnu, dôstojnú budúcnosť. Ale veď vy tie peniaze ľudom nedávate a každý to vidí a taktiež každý vie, pán minister, že čo si, čo jednoducho nepovolí Igor Matovič, to sa nebude diať, to táto vláda neodobrí a vy ako také poslušné domáce zvieratko akceptujete všetko, čo vám Matovič nakáže, a nedovolíte si – a možno aj keď si to myslíte – urobiť niečo racionálne, niečo, čo by tým ľuďom reálne mohlo pomôcť. Veď to sami konštatujete. V roku 2019 bol dlh na obyvateľa Slovenskej republiky 8 264 eur., v roku 2021 to už bude 10 070 eur. Veď to je brutálny nárast! A keď už ten nárast vzniká, tak ten nárast musí byť niečím odôvodnený a tie peniaze musia smerovať ľuďom. Keď si to porovnáme len so štátmi V4, tak napríklad také Poľsko, ktoré má tiež masové protesty v uliciach, pretože ľudia sú nespokojní, ale aj to Poľsko dalo 6,7 % HDP na pomoc ľuďom. Vy dve a pol a aj z toho možno len jednu tretinu ste reálne tým ľuďom dali. Hovorili ste o štyroch miliardách, že štyri miliardy pôjdu ľuďom na pomoc. Koľko ste im dali? Jeden a pol? Čo majú žiť z pandemickej SOS? Ako v tom spomínanom Rakúsku a Nemecku, kde im vysvetľujete, že oni majú taktiež tvrdé opatrenia, ale tam dostanú 80 % svojich tržieb ekvivalentných k minulému rozpočtovému obdobiu, teda minulému zdaňovaciemu obdobiu. Ľudia, ktorí nemôžu pracovať, dostanú 80 % zo mzdy. Ja to neschvaľujem, lebo je to obrovské zadlžovanie, ja by som bol radšej, keby sa tie veci otvárali, ale vy ich zatvoríte a nedáte im ani zlomok toho, čo v zahraničí, a takto chcete, aby to fungovalo ďalej. A preto je tu ten obrovský odpor ľudí, pretože už nemajú z čoho žiť a nechcú naozaj, jak som tu hovoril minule, tak veľa, chcú len normálne fungovať. A potom ten Next Generation Fund, ako sa to tu stále spomína, že máte možnosť sedem a pol miliardy z toho grantového mechanizmu Európskej únie, teda z vytlačených peňazí, čerpať na najbližšie roky, že keď vidím, že všetci poslanci, keď vidia, aj tí vládni, len sa to boja povedať, lebo však keby tu dali len nejaké mechanizmy na stláčanie gombíkov na povel, tak by to bolo to isté, ako keby tu sedel teraz poslanecký klub OĽANO. Ale tých sedem a po miliardy, pán minister, ten plán obnovy a to všetko, čím tu motáte stále ľuďom medové motúzy popod nos, ja, ja vlastne ani neverím tomu, že vy to dokážete nejak zmysluplne využiť, keď teraz ste nedokázali ľuďom ani len rozdať tie 4 mld., ktoré ste si na to vyčlenili. A obhajoba môže byť hocijaká, môžete tých ľudí urážať, môžete im hovoriť, vždy si zapamätajte, kým vy máte štyri a pol tisíc v čistom mesačne, oni teraz vďaka vám nemajú nič a reči o pandémii a tretej vlne a 42. vlne si už nechajte pre niekoho iného. Každý vidí, že opatrenia proti tomuto vírusu sú ďaleko ničivejšie ako vírus samotný.